Keywords

Summary



Keywords

1. Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Pravica državljanov Unije do stalnega prebivališča – Pridobitev po nepretrganem petletnem prebivanju v državi članici gostiteljici – Obdobja, ki so se zakonito končala pred iztekom roka za prenos te direktive – Vključitev

(Direktiva Evropskega parlamenta in Sveta 2004/38, člen 16(1))

2. Prosto gibanje oseb – Pravica državljanov držav članic do vstopa in prebivanja – Izdaja dovoljenja za prebivanje – Ugotovitvena, in ne konstitutivna narava pravic – Učinki

(Direktivi Sveta 68/360 in 90/364)

3. Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Pravica državljanov Unije do stalnega prebivališča – Pridobitev po nepretrganem petletnem prebivanju v državi članici gostiteljici – Obdobja, ki so se zakonito končala pred iztekom roka za prenos te direktive zgolj na podlagi dovoljenja za prebivanje, ki je bilo veljavno izdano na podlagi Direktive 68/360 – Izključitev

(Direktiva Evropskega parlamenta in Sveta 2004/38, člen 16(1) in (4); Direktiva Sveta 68/360)

Summary

1. Obdobje petih let nepretrganega prebivanja, ki se je končalo pred datumom prenosa Direktive 2004/38 o pravici državljanov Unije in njihovih družinskih članov do prostega gibanja in prebivanja na ozemlju držav članic, torej pred 30. aprilom 2006, in ki je bilo skladno s predpisi prava Unije pred tem datumom, je treba upoštevati za namene pridobitve pravice do stalnega prebivališča iz člena 16(1) te direktive. Po drugi strani odsotnosti iz države članice gostiteljice, ki trajajo manj kot dve zaporedni leti in do katerih je prišlo pred 30. aprilom 2006 in po zakonitem nepretrganem petletnem prebivanju, ki se je končalo pred tem datumom, ne morejo vplivati na pridobitev pravice do stalnega prebivališča na podlagi navedenega člena 16(1).

(Glej točko 35.)

2. Pravica državljanov države članice, da za namene iz Pogodbe pridejo na ozemlje druge države članice in tam prebivajo, je pravica, ki jo Pogodba neposredno priznava ali pa jo priznavajo določbe, sprejete za izvedbo Pogodbe. Izdaje dovoljenja za prebivanje državljanu države članice ni mogoče šteti za dejanje, ki ustvari pravice, ampak za dejanje, katerega namen je, da država članica ugotovi posamičen položaj državljana druge države članice glede na določbe prava Unije. Ugotovitvena narava dovoljenj za prebivanje pomeni, da ta dovoljenja le potrdijo že obstoječo pravico. Zato tako kot ugotovitvena narava preprečuje, da bi se prebivanje državljana štelo za nezakonito v smislu prava Unije zgolj zato, ker nima dovoljenja za prebivanje, preprečuje tudi, da bi se prebivanje državljana Unije štelo za zakonito v smislu prava Unije zgolj zato, ker mu je bilo tako dovoljenje veljavno izdano.

(Glej točki 48 in 54.)

3. Člen 16(1) in (4) Direktive 2004/38/ES o pravici državljanov Unije in njihovih družinskih članov do prostega gibanja in prebivanja na ozemlju držav članic je treba razlagati tako:

– da obdobij prebivanja, ki so se končala pred 30. aprilom 2006 in so temeljila samo na dovoljenju za prebivanje, veljavno izdanem na podlagi Direktive 68/360 o odpravi omejitev gibanja in prebivanja v Skupnosti za delavce držav članic in za njihove družine, ne da bi bili izpolnjeni pogoji za pridobitev kakršne koli pravice do prebivanja, ni mogoče šteti za zakonita za namene pridobitve pravice do stalnega prebivališča na podlagi člena 16(1) Direktive 2004/38 in

– da obdobja prebivanja pred 30. aprilom 2006 in po petih letih nepretrganega zakonitega prebivanja, končanega pred tem datumom, krajša od dveh zaporednih let, ki so temeljila samo na dovoljenju za prebivanje, veljavno izdanem na podlagi Direktive 68/360, vendar ne da bi bili izpolnjeni pogoji za pridobitev kakršne koli pravice do prebivanja, ne morejo vplivati na pridobitev pravice do stalnega prebivališča na podlagi navedenega člena 16(1).

Čeprav se člen 16(4) Direktive 2004/38 nanaša zgolj na odsotnost iz države članice gostiteljice, je integracijska vez med zadevno osebo in to državo članico namreč vprašljiva tudi pri državljanu, ki je sicer v njej zakonito prebival nepretrgano pet let, nato pa se odločil, da v tej državi članici ostane, ne da bi imel pravico do prebivanja. V zvezi s tem za vključenost, na kateri temelji pridobitev pravice do stalnega prebivališča iz člena 16(1) Direktive 2004/38, niso odločilne samo krajevne in časovne okoliščine, temveč tudi kvalitativni dejavniki, ki se nanašajo na stopnjo vključenosti v državo članico gostiteljico.

(Glej točke 63, 64 in 67 ter izrek.)